Mense van die Tweede Myl | News24
Mense van die Tweede Myl
"AS jy wil leer om beter lief te hê, moet jy begin met ? vriend wat jy haat." So het 'n jong dogtertjie eenkeer geantwoord toe iemand haar vra wat haar definisie van liefde is. Jesus se opdrag in Matteus 5:38-48 om jou vyande lief te hê is gegee binne die konteks van 'n gepolariseerde samelewing.
Die Romeine en die Jode was aartsvyande. Daarby was dit 'n sterk ideologies, polities en godsdienstige plofbare omgewing. Oog vir 'n oog en tand vir 'n tand was die heersende manier van doen. Toe gee Jesus Christus aan Sy volgelinge 'n ander wapen in die hand. Hierdie wapen sou die vyand oorwin.
"Wees mense van die tweede myl (of kilometer). Destyds het die Romeinse soldate dikwels swaar bagasie - hulle kit - oor groot afstande gedra. Baie van die soldate het, terwyl hulle deur dorpsgebiede geloop het, iemand in dié gebied hulle swaar vrag laat dra.
Dit was 'n alledaagse gebruik om mense te verneder - en niemand het daarvan gehou nie - sodat daar selfs 'n wet was wat 'n jong seun verplig het om die soldaat se swaar rugsak 'n kilometer ver te dra. Jy het eerder 'n Romeinse soldaat in die rug gesteek as gehelp.
Nou sê Jesus: "Moenie die soldaat se uitrusting net een kilometer dra nie, dra dit 'n verdere kilometer!" Dalk vra hy jou hoekom jy dit met doen? Dan antwoord jy dat dit is omdat Jesus al jou laste weggedra het op Golgota. Die mag om mense lief te hê wat jy haat kom nie uit jouself nie. Jy kry dit net by Jesus. Hy gaan eet by volksverraaiers (Saggeus) om hul te wen vir Sy koninkryk. Hy bid vir die vyande wat Hom kruisig, dat hulle kinders mag word van Sy Hemelse Vader.